Document ID: 32014R0355

KOMISIJOS ĮGYVENDINIMO REGLAMENTAS (ES) Nr. 355/2014
2014 m. balandžio 8 d.
kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 3 dalį ir 38 straipsnio d punktą,
kadangi:
(1)
Komisijos reglamento (EB) Nr. 1235/2008 (2) IV priede nustatytas lygiavertiškumo nustatymo tikslais sudarytas kontrolės įstaigų ir institucijų, kurios yra kompetentingos vykdyti kontrolę ir išduoti sertifikatus trečiosiose šalyse, sąrašas. Atsižvelgiant į naują informaciją, Komisijos gautą iš tame priede išvardytų kontrolės įstaigų ir kontrolės institucijų, šį sąrašą reikėtų iš dalies pakeisti;
(2)
Komisija išnagrinėjo iki 2012 m. spalio 31 d. ir iki 2013 m. spalio 31 d. gautus prašymus įtraukti į Reglamento (EB) Nr. 1235/2008 IV priede pateiktą sąrašą. Kontrolės įstaigas ir kontrolės institucijas, kurių atžvilgiu išnagrinėjus visą gautą informaciją padaryta išvada, kad jos atitinka susijusius reikalavimus, reikėtų įtraukti į tą sąrašą;
(3)
Reglamento (EB) Nr. 1235/2008 10 straipsnio 2 dalyje nustatyta, kad pripažintų kontrolės įstaigų ir kontrolės institucijų sąraše pateikiama visa būtina informacija apie kiekvieną kontrolės įstaigą ar instituciją, kad būtų galima patikrinti, ar produktai, pateikti į Sąjungos rinką, buvo patikrinti pagal Reglamento (EB) Nr. 834/2007 33 straipsnio 3 dalį pripažintos kontrolės įstaigos ar institucijos. Remdamasis reglamento (EB) Nr. 1235/2008 12 straipsnio 1 dalies a punktu, „Institut für Marktökologie (IMO)“ pranešė Komisijai, kad nuo 2013 m. sausio 1 d. jo pavadinimas pakeistas į „IMO Swiss AG“. Šis pakeitimas turėtų būti įtrauktas į Reglamento (EB) Nr. 1235/2008 IV priedą;
(4)
Komisijos įgyvendinimo reglamente (ES) Nr. 586/2013 (3) nustatyta, kad kontrolės įstaigos ir kontrolės institucijos 2012 m. metines ataskaitas turi pateikti iki 2013 m. balandžio 30 d.„Center of Organic Agriculture in Egypt“ savo metinės ataskaitos iki nurodytos datos neatsiuntė. Komisija pratęsė „Center of Organic Agriculture in Egypt“ metinės ataskaitos pateikimo terminą, tačiau iki 2013 m. lapkričio 4 d. ataskaita jai nebuvo pateikta. Atsižvelgiant į tai ir remiantis Reglamento (EB) Nr. 1235/2008 12 straipsnio 2 dalimi, „Center of Organic Agriculture in Egypt“ turi būti išbrauktas iš to reglamento IV priedo;
(5)
todėl reikėtų atitinkamai iš dalies pakeisti Reglamento (EB) Nr. 1235/2008 IV priedą;
(6)
šiame reglamente nustatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1235/2008 IV priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 8 d.

Labels: 3
17
5
6